สถาบันสารสาสน์เทคโนโลยีแห่งสุวรรณภูมิ

สถาบันสารสาสน์เทคโนโลยีแห่งสุวรรณภูมิ  เป็นสถาบันอุดมศึกษาแห่งแรกของโรงเรียนในเครือสารสาสน์ ซึ่งได้รับการยอมรับว่าเป็นโรงเรียนสองภาษาที่อยู่แถวหน้าของการผลิตนักเรียนที่มีศักยภาพด้านการใช้ภาษาต่างประเทศ โดยเฉพาะภาษาอังกฤษจนเป็นที่ประจักษ์ ควบคู่ไปกับความรู้ทางวิชาการสาขาต่าง ๆ มาตั้งแต่ปี พ.ศ. 2507 จนปัจจุบันได้ขยายโอกาสทางการศึกษาสู่ระดับอุดมศึกษา คือ “สถาบันสารสาสน์เทคโนโลยีแห่งสุวรรณภูมิ” (Sarasas Suvarnabhumi Institute of Technology - SSVIT) 
สถาบันเป็นสถาบันอุดมศึกษาเอกชน ตั้งอยู่ที่ ตำบลบางพลีใหญ่ อำเภอบางพลี จังหวัดสมุทรปราการ ก่อตั้งขึ้นเมื่อปี พ.ศ. 2558 นับเป็นสถาบันอุดมศึกษาเอกชนแห่งที่ 4 ของจังหวัดสมุทรปราการ ปัจจุบันมี ดร.สุทธิพงศ์ ยงค์กมล เป็นนายกสภาสถาบัน ดร.อนุสรณ์ นามประดิษฐ์ เป็นอธิการบดี ด้วยปณิธานและความมุ่งมั่นในการจัดการเรียนการสอนภาษาอังกฤษและความรู้วิชาการสาขาต่าง ๆ อย่างมีคุณภาพเพื่อเสริมจุดแข็งให้กับนักศึกษาของ “สถาบันสารสาสน์เทคโนโลยีแห่งสุวรรณภูมิ” คู่ขนานไปกับทักษะเฉพาะทางเทคโนโลยีและนวัตกรรม รวมทั้งทักษะทางวิชาชีพตามสาขาวิชาต่าง ๆ จนสามารถสร้างอัตลักษณ์ของสถานศึกษาให้เห็นชัดเจนว่าโดดเด่นในเรื่องความรู้ความสามารถทางวิชาการและวิชาชีพดังกล่าว ซึ่งถือเป็นรากฐานสำคัญของการสร้างคุณค่า และมูลค่าให้กับนักศึกษาในสถาบันเทคโนโลยีแห่งสุวรรณภูมิ     
ปัจจุบันสถาบันสารสาสน์เทคโนโลยีแห่งสุวรรณภูมิเปิดสอนในหลายหลักสูตรดังนี้คือ กลุ่มหลักสูตรระดับปริญญาตรี ประกอบด้วย หลักสูตรวิศวกรรมศาสตรบัณฑิต (สาขาความปลอดภัย) หลักสูตรบริหารธุรกิจบัณฑิตและบริหารธุรกิจบัณฑิต (หลักสูตรนานาชาติ) หลักสูตรบัญชีบัณฑิตและรัฐประศาสนศาสตรบัณฑิต หลักสูตรศึกษาศาสตร์และศิลปศาสตร์บัณฑิต ส่วนหลักสูตรปริญญาโท ประกอบด้วย บริหารธุรกิจมหาบัณฑิต รัฐประศาสนศาสตรมหาบัณฑิต และศึกษาศาสตรมหาบัณฑิต นอกจากนี้ยังมีแผนที่จะขยายพื้นที่ไปยังวิทยาเขตพระราม 2 จังหวัดสมุทรสาคร เพื่อเปิดสอนสาขาต่าง ๆ เพิ่มเติม เช่น สาขาอุตสาหกรรมการแปรรูปอาหาร สาขาวิศวกรรมโลจิสติกส์และการจัดการห่วงโซ่อุปทาน สาขาการศึกษาปฐมวัย สาขาหลักสูตรและการจัดการเรียนรู้ และสาขาดุริยางคศาสตร์เป็นต้น
สถาบันสารสาสน์เทคโนโลยีแห่งสุวรรณภูมิยังมีความมุ่งมั่นที่จะเปิดสอนหลักสูตรสาขาอื่น ๆ เพิ่มเติมเพื่อตอบโจทย์การพัฒนาประเทศ ภูมิภาคและชุมชน ด้วยการมุ่งเน้นผลิตบัณฑิตที่มีทั้งทักษะและศักยภาพ ด้านการใช้ภาษาสากลโดยเฉพาะภาษาอังกฤษเป็นพิเศษ ควบคู่ไปกับความรู้ทางวิชาการสาขาต่าง ๆ ทั้งยังมุ่งเน้นสนับสนุนให้คณาจารย์ผลิตผลงานทางวิชาการในสาขาต่าง ๆ โดยเฉพาะด้านการวิจัยและพัฒนาให้สามารถนำไปประยุกต์ใช้เพื่อสนับสนุนการพัฒนาประเทศทั้งในระดับชุมชน ภูมิภาค และระดับประเทศอีกด้วย
วันที่ 8 มกราคม พ.ศ. 2568 สถาบันได้มีการเปลี่ยนชื่อเป็น
สถาบันสารสาสน์เทคโนโลยีแห่งสุวรรณภูมิ
คณะและหลักสูตร.
ระดับปริญญาตรี.
สถาบันสารสาสน์เทคโนโลยีแห่งสุวรรณภูมิ เปิดทำการเรียนการสอนในระดับปริญญาตรี 4 คณะ 1 วิทยาลัย รวมหลักสูตรทั้งสิ้น 13 หลักสูตร ได้แก่
#หลักสูตรวิศวกรรมศาสตรบัณฑิต สาขาวิศวกรรมความปลอดภัย (จป.วิชาชีพ)
#หลักสูตรสาธารณสุขศาสตรบัณฑิต สาขาวิชาสาธารณสุขชุมชน
#หลักสูตรรัฐประศาสนศาสตรบัณฑิต สาขารัฐประศาสนศาสตร์
#หลักสูตรบริหารธุรกิจบัณฑิต กลุ่มวิชา การจัดการ/การตลาด
#หลักสูตรบริหารธุรกิจบัณฑิต (ปรับปรุงใหม่ปี 2561) กลุ่มวิชา การจัดการ/การตลาด/Supply chain
#หลักสูตรบัญชีบัณฑิต สาขาบัญชี
#หลักสูตรศึกษาศาสตรมหาบัณฑิต สาขาวิชา การบริหารการศึกษา
#หลักสูตรบริหารธุรกิจบัณฑิต หลักสูตรนานาชาติ (International Program) สาขาวิชาการจัดการ
#หลักสูตรศึกษาศาสตรบัณฑิต สาขาวิชาการศึกษาปฐมวัย
#หลักสูตรศึกษาศาสตรบัณฑิต การจัดการเรียนรู้ วิชาเอก คณิตศาสตร์, ภาษาอังกฤษ
#หลักสูตรศิลปศาสตรบัณฑิต สาขาวิชาภาษาจีนเพื่อธุรกิจ
#หลักสูตรศิลปศาสตรบัณฑิต สาขาวิชาภาษาอังกฤษเพื่อธุรกิจระหว่างประเทศ
#หลักสูตรศึกษาศาสตรบัณฑิต สาขาวิชาการศึกษาปฐมวัย
ระดับปริญญาโท.
สถาบันสารสาสน์เทคโนโลยีแห่งสุวรรณภูมิ เปิดทำการเรียนการสอนในระดับปริญญาโท 1 คณะ 2 หลักสูตร ได้แก่
#หลักสูตรศึกษาศาสตรมหาบัณฑิต สาขาวิชาหลักสูตรและการจัดการเรียนรู้
#หลักสูตรศึกษาศาสตรมหาบัณฑิต สาขาวิชาการบริหารการศึกษา